Tsiatsiaka

Ny tsiatsiaka na voronjaza dia karazam-boronkely ao amin' ny fianakaviana Vangidae, ao amin' ny filaharana Passeriformes.  Ity vorona ity dia miparitaka manerana ny morontsiraka andrefan' i Madagasikara. Falculea palliata ny anarany ara-tsiansa. Atao hoe voronjiaza na tseatseake koa izy io amin' ny teny malagasy. Tsy hita raha tsy eto Madagasikara ity vorona ity. Ny ala trôpikaly maina sy ny kirihitra maina trôpikaly no fonenany voajanahary.

 Fanoritsoritana 
Mirefy 32 sm eo ho eo ny tsiatsiaka. Ny volony mainty sy fotsy miavaka ary lava (hatramin' ny 7 sm) no mahatonga an' io vorona io tsy hafangaro amin' ny vorona hafa. Mainty manjelatra manga ny ambony amin' ny vatany sy ny rambony. Fotsy ny lohany, ny vozony, ny volo ambany elatra ary ny ambany amin' ny vatany. Volondavenona tanora ny vavany, ary manja antitra ny maintimasony. Manga hatsatra ny ranjony sy ny rantsan-tongony. Tsy misy fiavaham-bikany lahy sy ny vavy. Manana vava tsy dia mivelatra loatra ny vorona mbola tsy lehibe ary misy marika manja manopy vony eo amin' ny tapany ambony amin' ny vatany sy ny volo eo ambonin' ny elany. Tena tian' ny hitsikitsikala (Falco zoniventris), hametrahany ny atodiny ny akany izay efa tsy itoerany intsony.

 Faritra sy toerana ahitana azy 
Tsy fahita afa-tsy eto Madagasikara ny tsiatsiaka. Hitana manerana ny ilany andrefan' ny Nosy izy. Manomboka amin' ny haambon' ny ranomasina ka hatramin' ny haambo 900 m no ahitana azy. Hita any amin' ny ala maina sy ny ala tsilo izy io. Hita eny amin' ny hivoka midadasika sy any amin' ny faritra misy ala manodidina ny tanàna koa izy io. Tsy mpifindra monina ity karazana ity.

Fahita matetika indrindra ao anatin' ny faritra misy azy io karazana io ary arovan' ny valan-javaboary maromaro, anisan' izany ny Valan-javaboarim-pirenena Andohahela sy ny Valan-javaboarim-pirenena Ankarafantsika ary ny Tahirin-javaboarin' i Berenty. Noho izany dia tombanana ho tsy dia atahorana ho lany tamingana ity karazana ity araka ny nambaran' ny IUCN.

 Jereo koa 

 Falculea

 Lisitry ny anaram-borona amin' ny teny malagasy
 Lisitry ny karazam-borona eto Madagasikara